Source: https://domov.sme.sk/c/5082957/sud-vydal-poverenie-k-exekucii-v-spore-sns-s-durayom.html
Timestamp: 2017-08-22 22:49:44+00:00
Document Index: 1107385

Matched Legal Cases: ['Súd ', 'Súd ', 'súd ', 'súd ', 'Súd ', 'súd ']

Súd vydal poverenie k exekúcii v spore SNS s Durayom - domov.sme.sk
Súd vydal poverenie k exekúcii v spore SNS s Durayom
Okresný súd Bratislava III vydal poverenie k exekúcii v prípade vykonania rozsudku v spore Slovenskej národnej strany (SNS) a podpredsedu SMK Miklósa Duraya.
28. okt 2009 o 9:10 TASR
Podpredsedu SMK Miklós Duray bude zrejme čeliť exekúcii.(Zdroj: TASR)
"Žiadosť exekútora o vydanie poverenia k exekúcii bola podaná na OS Bratislava II dňa 19. októbra. Okresný súd Bratislava III 26. októbra vydal exekútorovi poverenie na vykonanie exekúcie voči povinnému. Súd podľa ustanovení Exekučného poriadku preskúmal žiadosť o vydanie poverenia exekútorovi - keďže nezistil rozpor žiadosti so zákonom a s exekučným titulom, písomne vydal poverenie," povedal dnes pre TASR hovorca Krajského súdu v Bratislave (KS) Pavol Adamčiak.
Podľa Exekučného poriadku ďalej vo veci koná poverený exekútor, keď paragraf 46 hovorí, že "exekútor poverený vykonaním exekúcie sa postará o jej vykonanie..."
Ospravedlnil sa v maďarčine
Rozhodnutie bratislavského krajského súdu, ktoré strategického podpredsedu SMK Miklósa Duraya zbavilo povinnosti zaplatiť Slovenskej národnej strane (SNS) milión slovenských korún (33.194 eur) nemajetkovej ujmy za medializované výroky, ešte nemusí byť bodkou za prípadom.
"Podali sme dovolanie na Najvyšší súd SR (NS SR) na ten rozdiel, teda na ten milión korún (33.194 eur), čo nám kraj nepriznal a okres priznal," informoval 21. septembra TASR advokát zastupujúci SNS Karol Gordík.
Okrem využitia mimoriadneho opravného prostriedku v otázke finančného zadosťučinenia koná SNS aj v súvislosti s neobvyklým spôsobom, akým sa podpredseda SMK rozhodol naplniť rozsudok krajského súdu, ktorý mu nariadil ospravedlniť sa SNS. Duray totiž poslal ospravedlnenie v maďarskom jazyku.
"V rozsudku je jasne napísané, že pán Duray sa má SNS ospravedlniť, v rozsudku je napísaný text, ako sa má ospravedlniť, text je napísaný v slovenčine," upozornil Gordík, podľa ktorého podpredseda SMK zaslaním maďarského textu nenaplnil právoplatný a vykonateľný rozsudok súdu. "Ja teda postupujem v zmysle platných právnych predpisov," odpovedal na otázku TASR, ako SNS reagovala na Durayov list s ospravedlnením v maďarskom jazyku.
Za výrok o fašistoch chceli milión
Postupom "v zmysle právnych predpisov" môže byť priamo oslovenie exekútora, ktorý sa potom u Duraya bude domáhať naplnenia rozhodnutia súdu a v prípade, že mu podpredseda SMK nevyhovie, môže mu ukladať pokuty až do výšky 30.000 eur (903.780 Sk).
Senát KS v Bratislave 18. júna v odvolacom konaní rozhodol, že Miklós Duray sa musí SNS písomne ospravedlniť za výrok "Vláda nie je v jednoduchej situácii v súvislosti s odpoveďou na takýto list. Slovenská vláda totiž pozostáva z jednej tretiny zo Slotovej strany, ktorá je fašistickou stranou," nemusí jej však zaplatiť zadosťučinenie vo výške 33.193 eur (jeden milión Sk).
Zmenil tak pôvodné rozhodnutie okresného súdu, podľa ktorého mal Duray zaplatiť súdne trovy vo výške 22.870 eur (689.000 Sk), ale aj nemajetkovú ujmu. "Dôvodom rozhodnutia je, že podľa názoru odvolacieho súdu uvedený výrok bol neoprávneným zásahom, preto sa musí odporca písomne ospravedlniť. V časti primeraného zadosťučinenia v peniazoch navrhovateľom neboli v celom konaní preukázané negatívne dôsledky do zásahu dobrej povesti," povedal TASR po vyhlásení rozsudku hovorca KS Adamčiak. "Osobne to hodnotím ako čiastočný úspech," uviedol vtedy pre TASR Duray v reakcii na verdikt.